ເກົາຫຼີເໜືອ ອາດກະກຽມ ທົດລອງ ອາວຸດນີວເຄລຍ ຄັ້ງໃໝ່
ການກໍ່ສ້າງ ທີ່ສະຖານີທົດລອງນີວເຄລຍ ສະແດງໃຫ້ເຫັນວ່າ ເກົາຫຼິເໜືອອາດກຳລັງກະກຽມ ທົດລອງອາວຸດນີວເຄລຍ ອີກຄັ້ງໃໝ່.
ບັນດານັກວິເຄາະ ກ່າວວ່າ ວຽກງານການກໍ່ສ້າງຫວ່າງໄວໆ ຜ່ານມານີ້ ທີ່ສະຖານທີ່ທົດລອງນີວເຄລຍແຫ່ງນຶ່ງ ຂອງເກົາ ຫຼີເໜືອສະເໜີແນະໃຫ້ຮູ້ຈັກວ່າ ກຸງພຽງຢາງອາດຈະກະກຽມ ເພື່ອທຳການທົດລອງນີວເຄລຍໃຕ້ດິນຂອງຕົນຄັ້ງທີສີ່ກໍເປັນ ໄດ້ ສະຖາບັນ ສະຫະລັດເກົາຫຼີ ທີ່ມະຫາວິທະຍາໄລ Johns Hopkins ກ່າວວ່າ ຮູບພາບດາວທຽມ ສະແດງໃຫ້ເຫັນ ທາງເຂົ້າອຸໂມງໃຕ້ດິນໃໝ່ 2 ແຫ່ງ ແລະວຽກກໍ່ສ້າງອື່ນໆ ທີ່ສະຖານທີ່ທົດລອງນີວເຄລຍ Punggye-ri ຂອງເກົາຫຼີ ເໜືອ ລາຍງານຂ່າວຂອງສະຖາບັນ 38 north ກ່າວວ່າ ບໍ່ມີຮ່ອງຮອຍໃດໆກ່ຽວກັບການທົດ ລອງນີວເຄລຍທີ່ຈະເກີດຂຶ້ນ ແລະເວົ້າວ່າ ທາງເຂົ້າໃນອຸໂມງໃຕ້ດິນນີ້ ອາດສາມາດໃຊ້ ສຳລັບການລະເບີດນີວເຄລຍ ຫຼືໃຊ້ສຳລັບຈຸດປະສົງອື່ນໆ ເຊັ່ນ ການລະບາຍລົມກໍເປັນໄດ້ ແຕ່ລາຍງານສະບັບນີ້ເຕືອນວ່າ ການກໍ່ສ້າງທີ່ກຳລັງດຳເນີນໄປຢູ່ນີ້ ຊີ້ໃຫ້ເຫັນວ່າ ເກົາຫຼີເໜືອ ກຳລັງກະກຽມເພື່ອທຳການທົດລອງລະເບີດຕື່ມອີກໃນອະນາຄົດໃນຖານະເປັນພາກສ່ວນນຶ່ງ ຂອງໂຄງການພັດທະນາອາວຸດນີວເຄລຍຂອງຕົນ ເກົາຫຼີເໜືອເຄີຍໄດ້ທຳການທົດລອງລະເບີດນີວເຄລຍໃຕ້ດິນມາແລ້ວໃນປີ 2006 ແລະປີ 2009 ແລະໃນເດືອນກຸມພາປີນີ້ ອັນເປັນການທ້າທາຍຕໍ່ການລົງໂທດຂອງສະຫະປະຊາຊາດ